Ferrell fortapt i fortid og nåtid
I ca. tjue minutter rundt 2004 var Will Ferrell en beundret komiker, men tiden har gått, og nå er han bare forbi som en glemt frossenburger i kassert mikro. 

I «Land of the lost» spiller Ferrell miskjent fysiker som mener at han har oppdaget at energikrisen bare kan løses ved at menneskene dimensjonsfrakter seg ved hjelp av takyon-generatoren og resten har jeg glemt. 

Han havner på felt-trip i Intethetsland sammen med briten Anna Friel og den ekstremt uappetittlige komikeren Danny McBride, som alltid ser ut som et vektig argument for å bli evnukk og vegetarianer. 

I den nye dimensjonen finnes selvsagt to ting: 
Dinosaurer og referanser. 
De døde ut omtrent samtidig. 
Der finnes noen kraftløse minner om «Apeplaneten», der visner minnene om Indiana Jones-aktige eventyrfilmer, der sovner øglebarna til sanger fra «The Chorus Line» like før søvnen også tar oss. 

Dette er en nullvits-film. 
Noen trengte et halvår som de kunne bruke på Will Ferrell. 
Så sa de tidsreise, men ingen fant på en eneste vittig hendelse etter det. 
